पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण की चेन तोड़ने के लिए नगरवासी और व्यापारियों ने सकारात्मक पहल कर स्वेच्छा से गुरुवार से 10 दिन का लॉकडाउन लगाने का निर्णय लिया है। इसमें आवश्यक सेवाएं व दुकानों को कुछ समय की छूट रहेगी। किराना दुकानदार होम डिलीवरी कर सकेंगे।
बुधवार शाम थाना परिसर में विधायक नारायण पटेल, पुनासा एसडीएम सीएस सोलंकी, नायब तहसीलदार कुणाल आवासिया, एसडीओपी आरके पेंड्रा, नप सीएमओ संजय गीते, बीएमओ डॉ. रामकृष्ण इंगले, टीआई मोहन सिंह सिंगोरे की मौजूदगी में आयोजित बैठक में सर्वसम्मति से 10 दिन का लॉक डाउन लगाने का निर्णय लिया।
दुकानदारों ने स्वयं आगे आकर कोरोना संक्रमण को रोकने में अपना हर संभव सहयोग प्रशासन को देने का आश्वासन दिया। विधायक पटेल ने कहा कोरोना की चेन तोड़ने में सबका साथ व सहयोग आवश्यक है। सभी की सूझबूझ अाैर सहमति से फिलहाल लॉकडाउन लगाकर सभी की सुरक्षा कर सकते हैं।
एसडीएम सीएस सोलंकी ने कहा लॉकडाउन के दौरान आवश्यक सेवाओं के लिए समय निर्धारित किया जाएगा। दूध वितरण सुबह शाम 6 से 8 बजे तक, फल-सब्जी सुबह 8 से 11 और किराना दुकानदार होम डिलीवरी सुबह 8 से 11 और खाद बीज दुकानें सुबह 8 से 12 बजे तक खुली रहेंगी।
आपदा में मदद- एक घंटे में जुटाए 1.38 लाख रुपए
करीब 1 घंटे चली बैठक के दौरान कोविड केयर सेंटर की बेहतर व्यवस्था और भर्ती मरीजों को पर्याप्त इलाज मिले, इसके लिए दानदाताओं ने आगे आकर दान दिया। जन सहयोग से 1 लाख 38 हजार 800 रुपए एकत्रित किए। इसके अलावा विधायक पुत्र दीपक पटेल ने 31 हजार, पूर्व मंडल अध्यक्ष चंद्र मोहन राठौर ने कोविड सेंटर में भर्ती मरीजों के लिए भोजन कराने की जिम्मेदारी ली।
नगर के विजय सिंह मंडलोई, इलेक्ट्रॉनिक दुकान संचालक मिश्रीलाल दिसला ने 10 कूलर भर्ती मरीजों के लिए देने की घोषणा की। निजी चिकित्सक डॉ. सचिन गुप्ता व डॉ. रिजवान कुरैशी ने मरीजों के लिए दवाइयां इंजेक्शन की व्यवस्था करने की घोषणा की।
प्रशासन एक्शन मोड़ पर, बाजार में मचा हड़कंप
व्यवसायियों की मनमानी पर सख्ती, 1 दुकान सील, 10 से ज्यादा को नोटिस
हरसूद, करोना कर्फ्यू के दूसरे दौर में नगर में मुख्य बाजार में व्यवसायियों की लगातार जारी मनमानी पर बुधवार को प्रशासन ने कार्रवाई की। इससे बाजार में साइड डोर से व्यापार कर रहे व्यापारियों सहित बेवजह घूम रहे लोगों में हड़कंप मच गया। सड़ियापनी चौराहे पर एसडीएम डॉ. परिक्षित झाड़े, एसडीओपी रविन्द्र वास्कले, टीआई ईश्वर सिंह चौहान पूरे अमले के साथ करीब डेढ़ घंटे सक्रिय रहे। प्रशासन की सख्ती से बाजार में कर्फ्यू का उल्लंघन कर रहे लोग गायब हो गए।
एसडीएम डॉ. झाड़े और एसडीओपी वास्कले के नेतृत्व में अचानक बाजार पहुंचे अमले को पहली नजर में लोगो ने हल्के में लिया। अचानक साइड डोर खुली दुकानों में दबिश देने के बाद व्यापारियों में भगदड़ मच गई। इस दौरान मुख्य मार्ग की एक चप्पल दुकान में ग्राहक खरीदी करते पाए गए।
एसडीएम डॉ. झाड़े ने तत्काल दुकान सील करने के निर्देश दिए। जबकि पड़ोस के कपड़ा व्यवसायी ने अधिकारियों के कहने के बावजूद शटर नहीं खोली। वहां मौजूद कर्मचारी ने धारा 188 के तहत नोटिस थमा दिया। इसी तरह बाजार में बेवजह घूम रहे 10 से ज्यादा लोगों पर चालानी कार्रवाई कर धारा 188 के नोटिस थमाए गए।
सख्त कार्रवाई की जाएगी
लगातार चेतावनी, नप द्वारा मुनादी के बाद भी मुख्य बाजार सहित गलियों में दुकानों पर आवाजाही हो रही है। इससे संक्रमण फैलने का खतरा बढ़ रहा है। आज से कार्रवाई शुरू की गई है। उल्लंघन पर सख्त कदम उठाए जाएंगे।
डॉ. परीक्षित झाड़े, एसडीएम हरसूद
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mai_Deva zho_Hant eng_Latn